БИОГРАФИЈА

Јелена Симоновић-Ковачевић је дипломирала 1998. године на Академији уметности у Новом Саду, на одсеку за клавир, у класи професора Кемала Гекића са највишом оценом. Магистрирала је 2002. године на Сиракушком универзитету, Сиракуза, Њујорк, САД, одсек за клавир, у класи професора Веи-Ји Јанга. Три године касније уписује магистарске студије из клавирске педагогије на Мизури универзитету, Колумбија, Мизури, САД. Тренутно је на завршној години докторских студија из извођачких уметности на Академији Уметности у Новом Саду, под менторством професора Кемала Гекића.

Добитница је награде Ајрин Крукер за постигнуте врхунске резултате у пијанистичком извођењу, као и награда на националним и интернационалним такмичењима, међу којима су *Missouri Music Teachers Association* у Колумбији, САД, *Città di Moncalieri*, Италија и Југословенско такмичење младих пијаниста у Нишу. Била је и полуфиналиста на такмичењу у Вибо Валенсији, Италија.

Усавршавала се на мајсторским курсевима код међународно признатих уметника, као што су: Наум Штаркман, Диане Андерсен, Борис Берман, Арбо Валдма, Кемал Гекић, Рита Кинка, Јокут Михајловић, Веи-Ји Јанг, Јеђин Гил и Иан Џонс. Радила је у разним музичким организацијама: *Меморијал „Исидор Бајић”, Јејл СМН, Серијал камерне музике „Одисеј“, Котор Арт фестивал.* Учествовала је на пијанистичко-педагошким конференцијама *6th Annual World Piano Pedagogy Conference* у Орланду (Флорида, С. А. Д.), *Piano Pedagogy Conference* у Остину (Тексас, С. А. Д.) и у Новом Саду на *World Piano Pedagogy Confrerence*.

Наступала је на фестивалима *Piano Ciy Novi Sad* у Новом Саду и *Virtuoso& Belcanto Festival* у Луки (Италија). Њена уметничка каријера обухвата бројне солистичке и камерне наступе је у Сједињеним Америчким Државама, Белгији, Чешкој Републици, Италији, Словенији и Србији.

Више од 12 година је радила у музичкој школи „Исидор Бајић“ у Новом Саду као професор клавира. Од 2014. ради на Академији уметности у Новом Саду на Катедри за клавирски практикум, а од 2018. постаје и шеф Катедре. Изабрана је у звање доцента за упоредни клавир, што је први пут у историји Академије уметности Новом Саду, од оснивања Академије. Њена посвећеност педагогији је резултирала бројним наградама које су њени ђаци и студенти освојили на националним и интернационалним такмичењима.

Одржала је низ мајсторских курсева клавира у оквиру циклуса мајсторских курсева *Yale* SMN и на *World Piano Pedagogy Confrerence* у Новом Саду и први професор у Новом Саду који држи мајсторске курсеве одраслим полазницима клавира. Њен рад о подучавању одраслих почетника је издат у часпису *Piano Journal* који издаје EPTA UK. Чланица је удружења ЕПТА Војводина, ЕПТА Србија, *WPTA, MTNA, MMTA, Woman’s Aglow Fellowship* и сертификовани је предавач за асоцијацију краљевских школа Британије за Југоисточну Европу (*Associated Board of Royal Schools of Music – ABRSM*).

Учествовала је у раду жирија на међународним и националним пијанистичким такмичењима у категоријама клавир и упоредни клавир: „Фестивал Исидор Бајић“ Нови Сад, „Међународно такмичење студената из комплементарног клавира“ Ниш, *Lviv Kawai Quarantine 2020* Украјина, *Online Music Competition Art in Experience*, С. Македонија и *Music Alive WPTA Poland and University of Silesia*, Пољска. Чланица је селекционе комиције и жирија за телевизијски талент-шоу програм за младе таленте класичне музике „Виртуози В4+ Свирамо истим језиком“ 2020. у продукцији РТС-а и Мађарске Националне Телевизије.